Il postin dal cussegl federal

Savais Vus ch'i dat a Berna, en l'administraziun federala, in post da contact per burgaisas e burgais? Responsabel per quest post è Fridolin Bargetzi.

Fridolin Bargetzi è adjunct en la chanzlia federala. EI è il responsabel per quest post d'infurmaziun e contact per burgaisas e burgais. Dapi il1965 è Fridolin Bargetzi domicilià en la chapitala svizra. Naschì e creschì si è el a Domat nua ch'el ha frequentà la scola primara. Ses bab è stà durant bIers onns vicedirectur da la chanzlia chantunala. E quai forsa stà in motiv per entrar en il servetsch dal stadi? Suenter la scolaziun professiunala ha Fridolin Bargetzi chattà ina plazza tar la secziun da taglia d'esit e suenter in post da lavur en il departament militar a Berna. Il 1974 ha la chanzlia federala elegì el sco adjunct en la chanzlia federala. Dapi lura s' occupa el dals problems e quitads da mintga di da noss pievel svizzer.
Fridolin Bargetzi è maridà. Cun sia dunna (derivanta da l'Italia) e ses dus uffants passenta el mintg'onn ina gronda part da las vacanzas damanaivel da Napoli. Ils contacts cun la patria rumantscha èn dentant anc adina stretgs. Visitas tar la mamma a Domat mantegnan ils contacts cun la patria grischuna. Mintgamai il glindesdi chanta el en il segund tenor dal Chor viril rumantsch a Berna. Là ha el la pussaivladad cultivar cultura e linguatg rumantsch.

Tgi scriva tge?
Igl è enconuschent che burgaisas e burgais scrivan gugent, sch'els han insatge sin il puppen. Las numerusas brevs persunalas en las gasettas quotidianas èn in mussament da quest fatg. E nossa glieud scriva era a la Confederaziun. E scrit vegni davart tut il pussaivel e tut il nunpussaivel. Quitads persunals, problems politics ed actuals èn il cuntegn da las brevs che chattan la via sin il pult da Fridolin Bargetzi. Numerusas èn las dumondas davart asil, dischoccupaziun, politica agrara, integraziun europeica euv. I vegn dentant era tschentà dumondas davart chaussas plitost banalas sco per exempel davart la paja dals cussegliers federals, il modus d’elecziun dal cussegl federal euv. Mintgatant han ins l’impressiun che noss cussegl federal e noss parlament sajan responsabels per tut quai che funcziuna u na funcziuna betg en noss pajais. Sa chapescha datti era scolaras e scolars che dovran infurmaziuns davart noss sistem politic e noss pajais. Era cun da questas dumondas ha noss cumpatriot rumantsch da far.

Tgi dat resposta?
Bleras burgaisas e bIers burgais scrivan directamain a noss set commembers dal cussegl federal. Mintgatant retschaivan quels schizunt ina resposta persunala dal cusseglier federal. Per regla s'occupescha il departament cumpetent cun ils problems da quels che han scrit. Il grond dumber da correspundenza ha sfurzà da sias uras la chanzlia federala da crear il post da contact per dumondas da burgaisas e burgais. Fridolin Bargetzi retschaiva mintg'onn tranter 800 e 1500 brevs. Sin circa 300 vegn dà directamain resposta dals uffizis federals responsabels. Sin las autras brevs dat Fridolin Bargetzi sez resposta. E quai n'è betg anc tut. 2000-3000 burgaisas e burgais fan mintg' onn diever dal telefon per s'infurmar u reclamar. Fridolin Bargetzi è savens giurist, plevon, cussegliader ed inqual giadas era «parachametg» dal cussegl federal, e quai tut enina.
Fridolin Bargetzi è persvadì che la lavur n'al vegn betg a mancar ils proxims onns. La malcuntentientscha dal pievel cun las autoritads politicas, la cumplexitad dals problems actuals, la polarisaziun politica, la malsegirezza sociala e politica animeschan burgaisas e burgais d'intervegnir directamain tar las autoritads e tar ils uffizis. Il post da contact en la chanzlia federala porscha per quests motivs servetschs indispensabels en il temp dad oz.